[{"text_idx": "#000000", "text": "Inter la 14a kaj 21a de julio en Kievo, c\u0302efurbo de Ukrainio, okazis la 67a Internacia Junulara Kongreso. G\u0302in partoprenis c\u0302. 250 homoj el c\u0302. 30 landoj (pli g\u0302usta statistiko ankorau\u0306 ne haveblas; oni scias precize nur la kvanton de la retaj alig\u0302intoj \u2014 319 el 35 landoj). La g\u0302enerala opinio de multaj partoprenantoj, enketitaj de mi, estis pli-malpli la sama: la kongreso sukcesis, sed la organizaj fus\u0302oj estis pli multaj, ol kutime dum IJKoj.\nLa kongresejo trovig\u0302is c\u0302e la urbo-rando en porjunulara gastejo (en g\u0302i log\u0302is ankau\u0306 neesperantistoj, kiuj foje estis sufic\u0302e agacataj de la esperantista nokta aktivado; felic\u0302e, oni sukcesis evitigi konfliktojn); apudis la lernejo, en kiu c\u0302efe okazis la kongresaj programeroj. Tamen la solena malfermo de la kongreso okazis en la centro de la urbo, kio kau\u0306zis la unuan malfacilaj\u0302on por la partoprenantoj: ne c\u0302iuj sukcesis atingi g\u0302in, kaj la rean veturon al la kongresejo la plimulto devis fari memstare (c\u0302ar oni mendis nur unu buson). Antau\u0306 la malfermo okazis iom h\u0302aosa gazetar-konferenco, kiu tamen rezultigis menciojn pri la kongreso en la novaj\u0302-programoj de du tutlandaj televid-kanaloj: Ukrainio kaj STB. La programo de la malfermo konsistis c\u0302efe el la prezentaj\u0302oj de diversstilaj Ukrainiaj muzikaj kolektivoj. Amuze kaj bizare (almenau\u0306 por mi): c\u0302io sur la scenejo okazis en la ukraina lingvo kun posta tradukado al Esperanto (evidente iom haste organizita)."}, {"text_idx": "#000002", "text": "Tamen kompense oni devas nepre lau\u0306di la koncertan programon, kiu kvalite multe superis la klerigan \u2014 la organizantoj sukcesis inviti multajn popularajn kaj interesajn artistojn. Dum la kongreso koncertis jOmO, Martin Wiese, J\u0302omart kaj Natas\u0302a, Platano (Cyrille Poullet el la rep-bando Pafklik) kaj kelkaj aliaj. Bedau\u0306rinde, mankis granda halo por la vesperaj programeroj (la lernejo ja havis tiun halon, sed oni ne povis g\u0302in uzi post iu difinita horo) \u2014 rezulte c\u0302iuj koncertoj okazis en sufic\u0302e malgranda ejo preskau\u0306 sen seg\u0302oj, kio tamen ne multe malhelpis la publikon."}, {"text_idx": "#000003", "text": "La plej agrabla kaj neatendita surprizo por la partoprenantoj c\u0302e la fermo de la kongreso estis finfine ekvidi la tutan organizan teamon, kiu dum la tuta kongreso (ankau\u0306 dum la malfermo) estis preskau\u0306 nevidebla (au\u0306 videbla nur parte). Mi sincere esperas, ke la kongreso, kiu donacis al multaj homoj multege da interesaj kaj agrablaj impresoj, iom instruos la organizantojn kaj la tutan Ukrainian Esperanto-movadon, kies internaj strec\u0302oj kaj konfliktetoj jam delonge forkonsumas multe da utiligebla energio \u2014 pli da kunlaboro ja certe povus rezultigi malpli da organizaj malperfektaj\u0302oj, je kiuj ric\u0302is la unua IJK en Ukrainio."}]